Fainga’a-driekuns help Brumbies wen | Netwerk24
Deur Wim Pretorius 04 Mei 2019 14:43
’n Driekuns deur die Brumbies se haker Folau Fainga’a het sy span Saterdag gehelp om die Blues met 26-21 in Canberra te troef.
Folau Fainga’a het Saterdag ’n driekuns teen die Blues behaal in sy span se sege in Canberra.Foto: Getty Images
Die Australiërs is terug op die wenpad nadat hulle verlede week deur die Jaguares met 20-15 geklop is in Buenos Aires in Argentinië.
Die Brumbies moes egter ’n groot storm afweer nadat hulle al vroeg in die wedstryd met 0-12 agter was nadat die Blues se buitesenter, TJ Faiane, en die linkervleuel, Caleb Clarke, binne die eerste 10 minute gaan druk het.
Die Brumbies het egter in geen stadium gaan lê nie en Fainga’a het sy eerste afgerond om sy span terug in die wedstryd te kry.
Die Blues se losskakel, Otere Black, het ’n strafskop oorgeklits om hul voorsprong tot 15-5 te vergroot, voordat die loskopstut, James Slipper, vir die Brumbies ’n verdoelde drie afgerond het.
Twee geelkaarte in die tweede helfte het die Blues se aanslag gestuit. Eers is die loskopstut, Alex Hodgman, koelkas toe gestuur, met sy stutmaat, Ofa Tu’ungafasi, wat nie lank daarna gevolg het nie.
Dit het heelwat wind uit die Nieu-Seelanders se seile geneem.
Fainga’a het twee keer in die tweede helfte gaan druk, met Christian Lealiifano wat albei verdoel het, terwyl die Blues se enigste punte ná die omdraaislag van die skopskoen van Harry Plummer gekom het.
Brumbies 26 (12): Drieë: Folau Fainga’a (3), James Slipper. Doelskoppe: Christian Lealiifano (3).
Blues 21 (15): Drieë: TJ Faiane, Caleb Clarke. Doelskoppe: Otere Black. Strafdoel: Black, Harry Plummer (2).
Meer oor: Canberra | Blues | Brumbies | Superrugby